Torsten Schack Pedersen (V), 2013-06-11:
Tak for det.
Det tog tid, men det lykkedes endelig at få regeringen til at forholde sig til virkeligheden i Danmark.
Danske virksomheder er presset på konkurrenceevnen, det er for dyrt at drive virksomhed i Danmark, og vi mister arbejdspladser.
Derfor foreslog vi i Venstre allerede sidste år, da vi forhandlede en skatteaftale, at aftalen skulle være mere ambitiøs end det, regeringen lagde op til.
Fra Venstres side ønskede vi at inddrage flere penge til skatteaftalen ved at bruge de milliardbeløb, som regeringen selv planlagde at få ind gennem reformer, bl.a. på kontanthjælp og SU.
Det syntes regeringen var en dårlig idé, og derfor fik vi sidste sommer ikke en skatteaftale, der også indeholdt en erhvervsskattepakke.
Da vi diskuterede finansloven sidste år, i efteråret, ja, da var budskabet fra Venstre det samme, og svaret fra regeringen var det samme.
Men pludselig skete der noget: Regeringen kom på bedre tanker, og pludselig kunne der laves initiativer, der skulle forbedre virksomhedernes konkurrenceevne og sikre danske arbejdspladser.
Det glæder vi os naturligvis over i Venstre, og derfor står vi i dag med en række skatteforslag, som udmønter den aftale, som regeringen indgik i april med Venstre, Dansk Folkeparti, De Konservative og Liberal Alliance.
Vi havde fra Venstres side gerne set et højere ambitionsniveau, for vi mener, at behovet for en større indsats i allerhøjeste grad er til stede, men vi fik dog regeringen til at gå i den rigtige retning i stedet for at fortsætte i den forkerte retning sammen med Enhedslisten, hvor resultatet med sikkerhed er, at det bliver dyrere at være dansker, og at det bliver dyrere at drive virksomhed.
Så jo: Vi glæder os over, at vi står med en fin, lille aftale.
Når det gælder selskabsskatten, ja, så er det jo svært at undgå at sige: løftebrud, løftebrud.
For ordet kan med rette gentages mange gange, men det kan med rette siges om også dette lovforslag.
Men så må jeg indrømme, at det også er sagt med den største glæde fra Venstres side, altså løftebrud.
For mens Socialdemokratiet og SF gik til valg på at hæve selskabsskatten til 28 pct. og hente over 3 mia. kr. årligt fra de danske virksomheder, så er der med dette lovforslag tale om et positivt løftebrud.
For os er det afgørende, at det er attraktivt at investere i Danmark.
Det er afgørende, at det kan betale sig at skabe arbejdspladser, for det er afgørende for væksten, og det er afgørende for finansieringen af vores fremtidige velfærdssamfund, at erhvervsvilkårene er optimale.
Det er nemlig afgørende, at det er en god oplevelse at drive virksomhed i Danmark, og selskabsskatten spiller naturligvis en rolle her.
Mens vi havde regeringsansvaret, sænkede vi selskabsskatten ad to omgange, først fra 30 pct. til 28 pct., og senere fra 28 pct. til 25 pct., og vi havde planer om at sænke selskabsskatten yderligere.
Det modsatte lød fra Socialdemokratiet og SF, der som bekendt ville hæve selskabsskatten.
Men jeg har lært, at man altid skal glæde sig over de omvendte, og det gør jeg også i denne sag, hvor regeringen nu synes, det er en god idé at sænke selskabsskatten.
Jeg skal ikke træde i, at det er en sag, der har givet regeringen voldsomme problemer på de indre linjer, hvor det ikke bare har været folketingsmedlemmer, men også ministre, der har været imod; det forstår jeg jo godt at de har været, for det har været partiernes officielle politik at mene det modsatte.
Men igen: Jeg glæder mig over de omvendte.
Politik handler jo ikke bare om at overbevise vælgerne om, at man som parti har ret, men kan man ligefrem overbevise sine politiske modstandere om, at man har ret, ja, så må man jo glædes.
Det lykkedes Venstre i forbindelse med forhandlingerne at forhandle en stigning i aktieindkomstbeskatningen ud af regeringens forslag.
Omvendt er der stadig en stigning i lønsumsafgiften; det skal neutralisere selskabsskattelettelsen for branchen under et, og det gør den.
Men jeg må alligevel hejse advarselsflaget i forhold til, at jeg tror, det er over 60 pengeinstitutter, der i øjeblikket ikke betaler selskabsskat på grund af konjunkturerne.
Forhåbentlig har vi med vækstpakken så taget andre initiativer, der forbedrer virksomhedernes likviditet, bl.a. i forhold til momsafregning, som sørger for, at vi ikke ser negative konsekvenser.
Forslaget indeholder derudover en række lempelser i forhold til forskere og nøglemedarbejdere, forlængelse af gunstige skattevilkår for omlægning af kapitalpensioner, fradrag for selvstændiges syge- og arbejdsskadeforsikring.
Der skal ikke være nogen tvivl om, at vi fra Venstres side gerne havde set, at man havde forbedret generationsskiftevilkårene for de familieejede virksomheder.
De udgør rygraden i dansk erhvervsliv, og de står for i titusindvis, hvis ikke i hundredtusindvis, af arbejdspladser i Danmark.
Det nåede vi ikke at komme i mål med; der er dog en mindre lempelse i den rentesats, der bruges i forhold til den indefrosne boafgift, men vi havde gerne set, at vi var kommet videre.
Så forslaget her indeholder en række forbedringer.
Nej, det er det ikke.
Men trækker det i den rigtige retning?
Ja, det gør det, og Venstre støtter derfor lovforslaget.